Politiet efterforsker et drabsforsøg fredag aften på Byskov Allé i Slagelse. Det er sparsomt med oplysninger, politiet ønsker at dele i sagen.

Fredag aften rykkede politiet ud til et drabsforsøg på Byskov Allé i Slagelse.

Det bekræfter Kim Kliver, politiinspektør hos Sydsjællands og Lolland-Falsters Politi overfor TV ØST.

- Vi ser på det med stor alvor, siger Kim Kliver til TV ØST.

Ifølge TV ØST's oplysninger skete drabsforsøget omkring klokken 21.30.

Ifølge Kim Kliver blev to mænd fra Slagelse såret i forbindelse med drabsforsøget. Hvor gamle de to mænd er, eller hvordan hændelsesforløbet var, ønsker Kim Kliver ikke at gå nærmere ind i.

- Vi har fået en række informationer, og dem har vi fulgt op på i nat og bruger dem i vores efterforskning, siger han.

Har I nogle mistænkte i sagen?

- Vi efterforsker sagen på baggrund af de informationer, vi har fået, men det er for tidligt at spekulere i det, siger Kim Kliver.

Politiet var tilstede på Byskov Allé med patruljer og politihunde fredag aften og efterforskningen fortsætter.

- Vi har efterforsket siden hændelsen, og der vil være yderligere efterforskningstiltag henover weekenden, siger han.